REGOLAMENT TA' IMPLIMENTAZZJONI TAL-KUMMISSJONI (UE) 2015/504

tal-11 ta' Marzu 2015

li jimplimenta r-Regolament (UE) Nru 167/2013 tal-Parlament Ewropew u tal-Kunsill f'dak li għandu x'jaqsam mar-rekwiżiti amministrattivi għall-approvazzjoni u s-sorveljanza tas-suq tal-vetturi għall-agrikoltura u għall-forestrija

(Test b'rilevanza għaż-ŻEE)

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat ir-Regolament (UE) Nru 167/2013 tal-Parlament Ewropew u tal-Kunsill tal-5 ta' Frar 2013 dwar l-approvazzjoni u s-sorveljanza tas-suq ta' vetturi għall-agrikoltura u għall-forestrija (1), u b'mod partikulari l-Artikolu 22(4), l-Artikolu 24(4), l-Artikolu 25(2), (3) u (6), l-Artikolu 27(1), l-Artikolu 33(2), l-Artikolu 34(3), l-Artikolu 35(4), l-Artikolu 45(2), l-Artikolu 46(3) u l-Artikolu 53(8) tiegħu,

Billi:

ADOTTAT DAN IR-REGOLAMENT:

Artikolu 1

Suġġett

Dan ir-Regolament jipprevedi l-miżuri ta' implimentazzjoni msemmijin fl-Artikolu 68 tar-Regolament (UE) Nru 167/2013 sabiex jiġu stabbiliti kundizzjonijiet uniformi għall-implimentazzjoni tar-rekwiżiti amministrattivi għall-approvazzjoni ta' vetturi ġodda għall-agrikoltura u għall-forestrija, kif ukoll ta' sistemi, komponenti u unitajiet tekniċi separati mfasslin u mibnija għat-tali vetturi, u għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha.

Artikolu 2

Mudelli tad-dokument ta' informazzjoni u tal-fowlder ta' informazzjoni

Il-manifatturi li japplikaw għal approvazzjoni tat-tip tal-UE għandhom jipprovdu d-dokument ta' informazzjoni u l-fowlder ta' informazzjoni msemmija fl-Artikolu 22(1) u fl-Artikolu 22(2)(a) tar-Regolament (UE) Nru 167/2013 abbażi tal-mudell mogħti fl-Anness I ta' dan ir-Regolament.

Artikolu 3

Mudell taċ-ċertifikat tal-manifattur dwar l-aċċess għas-sistemi dijanjostiċi abbord il-vettura u dwar l-aċċess għall-informazzjoni dwar it-tiswija u l-manutenzjoni tal-vettura

Il-manifatturi li għalihom japplika l-Artikolu 53(1) tar-Regolament (UE) Nru 167/2013 li japplikaw għal approvazzjoni tat-tip tal-UE għandhom jibagħtu ċertifikat lill-awtorità tal-approvazzjoni dwar l-aċċess għas-sistemi dijanjostiċi abbord il-vettura u l-aċċess għall-informazzjoni dwar it-tiswija u l-manutenzjoni tal-vettura skont l-Artikolu 53(8) ta'dak ir-Regolament abbażi tal-mudell mogħti fl-Anness II ta' dan ir-Regolament.

Artikolu 4

Mudelli taċ-ċertifikat tal-konformità

Il-manifatturi għandhom joħorġu ċ-ċertifikat tal-konformità msemmi fl-Artikolu 33(1) tar-Regolament (UE) Nru 167/2013 skont il-mudelli mogħtija fl-Anness III ta' dan ir-Regolament.

Artikolu 5

Mudelli tal-pjanċa statutorja u tal-marka tal-approvazzjoni tat-tip tal-UE

Il-manifatturi għandhom joħorġu l-pjanċa statutorja u l-marka tal-approvazzjoni tat-tip tal-UE msemmija fl-Artikolu 34(1) u (2) tar-Regolament (UE) Nru 167/2013 skont il-mudelli mogħtija fl-Anness IV ta' dan ir-Regolament.

Artikolu 6

Mudelli taċ-ċertifikat tal-approvazzjoni tat-tip tal-UE

L-awtoritajiet tal-approvazzjoni għandhom joħorġu ċ-ċertifikati tal-approvazzjoni tat-tip tal-UE msemmija fl-Artikolu 25(1) tar-Regolament (UE) Nru 167/2013 skont il-mudelli mogħtija fl-Anness V ta' dan ir-Regolament.

Artikolu 7

Sistema ta' numerazzjoni taċ-ċertifikati tal-approvazzjoni tat-tip tal-UE

Iċ-ċertifikati tal-approvazzjoni tat-tip tal-UE għandhom jingħataw numru skont l-Anness VI.

Artikolu 8

Mudell tal-iskeda tar-riżultati tat-testijiet

L-awtoritajiet tal-approvazzjoni għandhom joħorġu l-iskeda tar-riżultati tat-testijiet imsemmija fl-Artikolu 25(3)(a) tar-Regolament (UE) Nru 167/2013 skont il-mudell mogħti fl-Anness VII ta' dan ir-Regolament.

Artikolu 9

Format tar-rapporti tat-testijiet

1. Il-format tar-rapporti tat-testijiet imsemmija fl-Artikolu 27(1) tar-Regolament (UE) Nru 167/2013 għandu jikkonforma mar-rekwiżiti ġenerali mogħtija fl-Anness VIII ta' dan ir-Regolament.

2. Ir-rapporti eżistenti tat-testijiet ta' ċerti komponenti u unitajiet tekniċi separati maħruġin skont id-Direttiva 2003/37/KE, skont id-Direttiva 2007/46/KE skont id-Direttiva 97/68/KE, skont ir-Regolament (UE) Nru 595/2009 jew skont ir-regolamenti internazzjonali msemmijin fil-Kapitolu XIII tar-Regolament (UE) Nru 167/2013 u fl-atti delegati u ta' implimentazzjoni adottati skont dak ir-Regolament għandhom jiġu aċċettati għall-għanijiet tal-approvazzjoni tat-tip skont ir-Regolament (UE) Nru 167/2013, dejjem jekk, minn meta jkun sar it-test, la jkunu nbidlu r-rekwiżiti sostantivi u lanqas ma jkunu nbidlu r-rekwiżiti dwar il-proċeduri tat-testijiet. Ir-rapporti tat-testijiet li jħarsu dawn il-kundizzjonijiet għandhom jitniżżlu fl-Anness VIII ta' dan ir-Regolament.

Artikolu 10

Lista ta' tagħmir jew parts li jistgħu joħolqu riskju serju għall-funzjonament tajjeb tas-sistemi essenzjali

Il-lista ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha msemmija fl-Artikolu 45(2) tar-Regolament (UE) Nru 167/2013 hija mogħtija fl-Anness IX ta' dan ir-Regolament.

Artikolu 11

Mudell taċ-ċertifikat għat-tqegħid fis-suq u d-dħul fis-servizz ta' parts jew tagħmir li jista' joħloq riskju serju għall-funzjonament tajjeb tas-sistemi essenzjali

L-awtoritajiet tal-approvazzjoni għandhom joħorġu ċ-ċertifikat għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha kif msemmi fl-Artikolu 46(2) tar-Regolament (UE) Nru 167/2013 skont il-mudell mogħti fl-Anness X ta' dan ir-Regolament.

Artikolu 12

Sistema ta' numerazzjoni taċ-ċertifikati għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi essenzjali

Iċ-ċertifikati għat-tqegħid fis-suq u d-dħul fis-servizz ta' tagħmir jew parts li jistgħu joħolqu riskju serju għall-funzjonament tajjeb tas-sistemi li huma essenzjali għas-sikurezza tal-vettura jew għall-prestazzjoni ambjentali tagħha għandhom jingħataw numru skont l-Anness XI.

Artikolu 13

Dħul fis-seħħ u applikazzjoni

Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.

Huwa għandu japplika mill-1 ta' Jannar 2016.

(1) ĠU L 60, 2.3.2013, p. 1.

(2) Id-Direttiva tal-Parlament Ewropew u tal-Kunsill Nru 2003/37/KE tas-26 ta' Mejju 2003, dwar l-approvazzjoni tat-tip ta' tratturi għall-agrikoltura jew għall-foresti, il-karrijiet tagħhom u makkinarju rmunkat interkambjabbli, flimkien mas-sistemi tagħhom, komponenti u unitajiet tekniċi separati u r-revoka tad-Direttiva 74/150/KEE (ĠU L 171, 9.7.2003, p. 1).

(3) Id-Direttiva 2006/42/KE tal-Parlament Ewropew u tal-Kunsill tas-17 ta' Mejju 2006 dwar il-makkinarju, u li temenda d-Direttiva 95/16/KE (tfassil mill-ġdid) (ĠU L 157, 9.6.2006, p. 24).

(4) Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati maħsuba għal tali vetturi (“Direttiva Kwadru”) (ĠU L 263, 9.10.2007, p. 1).

(5) Direttiva 97/68/KE tal-Parlament Ewropew u tal-Kunsill tas-16 ta' Diċembru 1997 dwar l-approssimazzjoni tal-liġijiet tal-Istati Membri fir-rigward tal-miżuri kontra l-emissjoni ta' inkwinanti ta' gass u partikolati minn magni tal-kombustjoni interna li għandhom jiġu installati f'makkinarju mobbli mhux tat-triq (ĠU L 59, 27.2.1998, p. 1).

(6) Regolament tal-Kummissjoni (KE) Nru 595/2004 tat-30 ta' Marzu 2004 li jistipula regoli dettaljati għall-applikazzjoni tar-Regolament tal-Kunsill (KE) Nru 1788/2003 rigward l-intensità tal-kontrolli fuq il-kunsinni u l-bejgħ dirett tal-ħalib (ĠU L 94, 31.3.2004, p. 22).

ANNESS VIII

Format tar-rapporti tat-testijiet

1. Rekwiżiti ġenerali għall-format tar-rapporti tat-testijiet

1.1. L-awtorità tal-approvazzjoni għandha tfassal il-mudell tar-rapporti tat-testijiet għal kull wieħed mill-atti regolatorji mniżżlin fl-Anness I tar-Regolament (UE) Nru 167/2013, f'konformità mar-regoli tal-aħjar prassi tagħha.

1.2. Il-format għandu jitfassal b'mod li jkun adattat għal kull tip ta' test li jsir u li titnaqqas kemm jista' jkun il-possibbiltà ta' nuqqas ta' ftehim jew ta' użu ħażin tiegħu. Għandha tingħata attenzjoni speċjali lill-preżentazzjoni tad-dejta tat-testijiet u lill-faċilità ta' assimilazzjoni min-naħa tal-qarrej.

1.2.1. L-intestaturi għandhom ikunu kemm jista' jkun standardizzati.

1.3. Ir-rapport tat-test għandu jitfassal f'waħda mil-lingwi uffiċjali tal-Unjoni jew aktar li tkun stabbilixxiet l-awtorità tal-approvazzjoni.

1.3.1. Meta t-test ikun sar fi Stat Membru ieħor u mhux f'dak li jkun qed jimmaniġġja l-applikazzjoni għall-approvazzjoni, l-awtorità tal-approvazzjoni tista' titlob lill-applikant jipprovdi traduzzjoni ċċertifikata tar-rapport tat-test.

1.4. Għandhom jintbagħtu biss kopji awtentikati tar-rapport tat-test.

1.5. Jekk hemm bżonn isir xi kkalibrar biex jitwettqu t-testijiet, iċ-ċertifikati korrispondenti tal-ikkalibrar għandhom jinhemżu mar-rapporti tat-testijiet. Iċ-ċertifikati tal-ikkalibrar għandhom jikkonformaw mad-dispożizzjonijiet stabbiliti fil-punt 5.10 (Ir-rappurtar tar-riżultati) tal-istandard tal-EN ISO/IEC 17025:2005 (Ir-rekwiżiti ġenerali għall-kompetenza tal-laboratorji li jwettqu t-testijiet u l-ikkalibrar).

2. Rekwiżiti għall-kontenut tar-rapporti tat-testijiet

Ir-rapporti tat-testijiet għandhom jinkludu l-informazzjoni li ġejja:

2.1. titlu (pereżempju “Rapport tat-test dwar …”);

2.2. l-isem u l-indirizz tas-servizz tekniku, u l-post fejn saru t-testijiet u/jew fejn sar l-ikkalibrar, jekk dan ikun differenti mill-indirizz tas-servizz tekniku;

2.3. identifikazzjoni unika tar-rapport tat-test jew taċ-ċertifikat tal-ikkalibrar (bħan-numru tas-serje), u identifikazzjoni fuq kull paġna sabiex ikun żgurat li l-paġna tkun tingħaraf li tifforma parti mir-rapport tat-test jew miċ-ċertifikat tal-ikkalibrar, u identifikazzjoni ċara ta' tmiem ir-rapport tat-test jew ta' tmiem iċ-ċertifikat tal-ikkalibrar;

2.3.1. il-kopji stampati tar-rapporti tat-testijiet u taċ-ċertifikati tal-ikkalibrar għandhom jinkludu wkoll in-numru tal-paġna u l-għadd totali ta' paġni;

2.4. dikjarazzjoni li tgħid li r-rapport tat-test m'għandux jiġi riprodott, ħlief b'mod sħiħ, mingħajr l-approvazzjoni bil-miktub tas-servizz tekniku;

2.5. informazzjoni ġenerali dwar il-vetturi, kif stabbilit fit-taqsima 1 tad-dejta mdaħħla fid-dokument tal-informazzjoni stabbilit fil-punt 5 tal-Parti B tal-Anness I ta' dan ir-Regolament;

2.5.1. l-informazzjoni għandha tindika għal liema varjant u/jew verżjoni hija tapplika. M'għandux ikun hemm iktar minn riżultat wieħed tat-testijiet għal verżjoni waħda partikulari. Madankollu, jista' jkun hemm kombinazzjoni ta' diversi riżultati tat-testijiet għal kull verżjoni li tindika l-agħar każ. F'dan il-każ, għandu jkun hemm nota li tgħid li għall-punti mmarkati b'asterisk (*) qed jingħataw biss ir-riżultati tal-agħar każ;

2.6. informazzjoni ġenerali dwar is-sistemi, il-komponenti jew l-unitajiet tekniċi separati tal-vetturi ttestjati, kif stabbilit fit-taqsima 2 tad-dejta mdaħħla fid-dokument tal-informazzjoni stabbilit fil-punt 5 tal-Parti B tal-Anness I ta' dan ir-Regolament;

2.7. in-numru ta' identifikazzjoni tat-tagħmir u l-parts li jinfluwenzaw b'mod sinifikanti r-riżultati tat-testijiet, u deskrizzjoni tagħhom;

2.8. identifikazzjoni tal-metodu tat-test użat;

2.8.1. id-data tal-wasla tal-oġġetti li għandhom jiġu ttestjati jew ikkalibrati, meta dan ikun fundamentali għall-validità u l-applikazzjoni tar-riżultati, u d-dati meta jitwettqu t-testijiet jew l-ikkalibrar;

2.9. il-kundizzjonijiet ambjentali li jinfluwenzaw it-test: il-pressjoni atmosferika (f'kPa); l-umdità relattiva (f'perċentwali); it-temperatura ambjentali (f'K); il-veloċità tar-riħ u u d-direzzjoni tiegħu fuq il-korsa tat-testijiet (f'kilometri fis-siegħa), eċċ.;

2.10. il-kundizzjonijiet tal-vettura li jinfluwenzaw it-test, bħall-aċċessorji installati fiha; il-mases reali; il-vultaġġ tat-test; id-daqs tat-tajers; il-pressjoni tat-tajers; eċċ.;

2.11. deskrizzjoni ddettaljata tal-karatteristiċi tal-vettura, tas-sistema, tal-komponent jew tal-unità teknika separata ttestjata li għandhom impatt rilevanti fuq ir-riżultati tat-testijiet;

2.12. meta t-testijiet jitwettqu fuq vettura, sistema, komponent jew unità teknika li tikkombina għadd tal-inqas karatteristiċi favorevoli fir-rigward tal-livell ta' prestazzjoni mitlub (l-agħar każ), ir-rapport tat-testijiet għandu jinkludi referenza li tgħid kif il-manifattur għamel l-għażla bi qbil mas-servizz tekniku;

2.13. ir-riżultati tal-kejl speċifikati fl-atti regolatorji rilevanti u, meta jkun meħtieġ, il-limiti jew il-livelli massimi li għandhom jiġu ssodisfati, u l-unitajiet tal-kejl;

2.14. għal kull kejl imsemmi fil-punt 2.12., id-deċiżjoni rilevanti: għadda jew falla;

2.15. fejn ikun rilevanti, dikjarazzjoni li tgħid li r-riżultati jirreferu biss għall-oġġetti ttestjati jew ikkalibrati;

2.16. dikjarazzjoni ddettaljata tal-konformità mad-diversi dispożizzjonijiet li għandhom jiġu ssodisfati, jiġifieri d-dispożizzjonijiet li għalihom ma kienx meħtieġ isir kejl;

2.17. meta jkunu permessi metodi oħrajn tat-testijiet, minbarra dawk preskritti fl-atti regolatorji, ir-rapport għandu jiddeskrivi l-metodu tat-test użat. L-istess jgħodd meta jkunu jistgħu jiġu applikati dispożizzjonijiet oħrajn minflok dawk mogħtija fl-atti regolatorji;

2.18. l-awtorità tal-approvazzjoni għandha tiddeċiedi kemm għandhom jittieħdu ritratti waqt it-testijiet. Fil-każ tal-ittestjar virtwali, l-iskrinprints jew evidenza oħra xierqa jistgħu jieħdu post ir-ritratti;

2.19. Is-servizz tekniku responsabbli għat-twettiq tat-testijiet u l-ismijiet tal-persuni li jkunu qed jawtorizzaw ir-rapport tat-test, u l-funzjonijiet u l-firem jew identifikazzjoni ekwivalenti tagħhom;

2.20. Il-konklużjonijiet mislutin;

2.21. meta jkunu saru ċerti suppożizzjonijiet jew ingħataw opinjonijiet u interpretazzjonijiet, is-servizz tekniku għandu jniżżel il-bażi li fuqha ssejsu dawn l-opinjonijiet u l-interpretazzjonijiet u dawn għandhom jitniżżlu sewwa u jiġu mmarkati bħala tali fir-rapport tat-test;

2.21.1. l-informazzjoni li ġejja, fejn dan ikun meħtieġ għall-interpretazzjoni tar-riżultati tat-testijiet:

(a) id-devjazzjonijiet mill-metodu tat-test, iż-żidiet miegħu jew l-esklużjonijiet minnu, u l-informazzjoni dwar it-test speċifiku;

(b) fejn ikun rilevanti, dikjarazzjoni tal-konformità jew tan-nuqqas ta' konformità mar-rekwiżiti u/jew mal-ispeċifikazzjonijiet;

(c) fejn ikun applikabbli, dikjarazzjoni dwar l-istima tal-inċertezza tal-kejl; l-informazzjoni dwar l-inċertezza jeħtieġ li tingħata fir-rapporti tat-testijiet meta din tkun rilevanti għall-validità jew l-applikazzjoni tar-riżultati, meta l-manifattur jitlob dan fl-istruzzjonijiet tiegħu, jew meta l-inċertezza taffettwa l-konformità ma' limitu tal-ispeċifikazzjonijiet;

(d) l-opinjonijiet u l-interpretazzjonijiet, f'konformità mal-punt 2.21.2., fejn dan ikun xieraq u meħtieġ;

(e) kull informazzjoni addizzjonali;

2.21.2. L-opinjonijiet u l-interpretazzjonijiet inklużi f'rapport tat-test jistgħu jinkludu dan li ġej, iżda mhux bil-fors ikunu limitati għalihom biss:

(a) opinjoni dwar id-dikjarazzjoni tal-konformità jew tan-nuqqas ta' konformità tar-riżultati mar-rekwiżiti;

(b) rakkomandazzjonijiet dwar kif għandhom jintużaw ir-riżultati;

(c) gwida li għandha tintuża biex ikun hemm titjib;

(d) f'każ li l-opinjonijiet u l-interpretazzjonijiet jingħataw waqt djalogu dirett mal-manifattur, dan id-djalogu għandu jinkiteb.

3. Dispożizzjonijiet speċjali

3.1. F'dak li għandu x'jaqsam mar-rekwiżiti tekniċi stabbiliti fl-atti delegati adottati skont ir-Regolament (UE) Nru 167/2013 u bbażati fuq:

(a) ir-Regolamenti tan-NU/KEE, pereżempju r-Regolament Nru 13 tal-Kummissjoni Ekonomika għall-Ewropa tan-Nazzjonijiet Uniti (NU/KEE) dwar dispożizzjonijiet uniformi rigward l-approvazzjoni ta' vetturi tal-kategoriji M, N u O fir-rigward tal-ibbrejkjar (ĠU L 257, 30.9.2010, p. 1),

(b) il-Kodiċijiet standard tal-OECD għall-ittestjar uffiċjali tal-istrutturi ta' protezzjoni mmuntati fuq it-tratturi għall-agrikoltura u għall-forestrija, pereżempju l-Kodiċi 7 tal-OECD għall-ittestjar uffiċjali tal-istrutturi ta' protezzjoni kontra l-qlib immuntati fuq in-naħa ta' wara tat-tratturi għall-agrikoltura u għall-forestrija bir-roti u b'ċineg dojoq, jew

(c) l-istandards tal-EN jew tal-ISO, pereżempju l-istandard EN 15695-1 dwar il-klassifikazzjoni, ir-rekwiżiti u l-proċeduri tat-testijiet għall-kabina għall-protezzjoni tas-sewwieq mis-sustanzi perikolużi,

ir-rapporti tat-testijiet għandhom jinkludu l-istess informazzjoni teknika bħall-mudelli tar-rapporti tat-testijiet stabbiliti fir-Regolament tan-NU/KEE, fil-Kodiċi tal-OECD u fl-istandard tal-EN jew tal-ISO rilevanti, u din l-informazzjoni għandha tingħata fl-istess ordni bħal dik mogħtija f'dawn il-mudelli.

3.2. Ir-rapporti tat-testijiet maħruġin skont id-Direttiva 2003/37/KE, id-Direttiva 97/68/KE, ir-Regolament (KE) Nru 595/2009, id-Direttiva 2007/46/KE jew ir-regolamenti internazzjonali msemmija fil-Kapitolu XIII tar-Regolament (UE) Nru 167/2013 u skont l-atti delegati u ta' implimentazzjoni adottati skont dak ir-Regolament għandhom jiġu aċċettati għall-għanijiet tal-approvazzjoni tat-tip fil-kuntest tar-Regolament (UE) Nru 167/2013 għall-komponenti u l-unitajiet tekniċi separati li ġejjin bil-kundizzjonijiet mogħtija fit-Tabella 8-1:

It-Tabella 8-1

Rapporti tat-testijiet tal-komponenti u tal-unitajiet tekniċi separati li jistgħu jitressqu meta wieħed ikun qed japplika għal approvazzjonijiet tat-tip skont ir-Regolament (UE) Nru 167/2013

(1) Directive 2000/25/KE of the European Parliament and of the Council of 22 May 2000 on action to be taken against the emission of gaseous and particulate pollutants by engines intended to power agricultural or forestry tractors and amending Council Directive 74/150/KEE (ĠU L 173, 12.7.2000, p. 1).

(2) Commission Directive 2014/43/EU of 18 March 2014 amending Annexes I, II and III to Directive 2000/25/KE of the European Parliament and of the Council on action to be taken against the emission of gaseous and particulate pollutants by engines intended to power agricultural or forestry tractors (ĠU L 82, 20.3.2014, p. 12).

(3) Id-Direttiva tal-Kummissjoni 2012/46/UE tas-6 ta' Diċembru 2012 li temenda d-Direttiva 97/68/KE tal-Parlament Ewropew u tal-Kunsill dwar l-approssimazzjoni tal-liġijiet tal-Istati Membri fir-rigward tal-miżuri kontra l-emissjoni ta' inkwinanti ta' gass u partikolati minn magni tal-kombustjoni interna li għandhom jigu installati f'makkinarju mobbli mhux tat-triq (ĠU L 353, 21.12.2012, p. 80).

(4) Id-Direttiva 2009/64/KE tal-Parlament Ewropew u tal-Kunsill tat-13 ta' Lulju 2009 dwar is-soppressjoni tal-interferenza tar-radju prodotti minn tratturi agrikoli u għall-foresterija (kompatibilità elettromanjetika) (ĠU L 216, 20.8.2009, p. 1).

(5) Id-Direttiva 2009/63/KE tal-Parlament Ewropew u tal-Kunsill tat-13 ta' Lulju 2009 dwar ċerti partijiet u karatteristiċi ta' tratturi bir-roti għall-agrikoltura jew għall-forestrija (ĠU L 214, 19.8.2009, p. 23).

(6) Id-Direttiva tal-Kunsill 89/297/KEE tat-13 ta' April 1989 dwar l-approssimazzjoni tal-liġijiet tal-Istati Membri li jirrelataw mal-gwardji tal-ġenb ta' ċerti vetturi bil-mutur u l-karrijiet tagħhom (ĠU L 124, 5.5.1989, p. 1).

(7) Id-Direttiva tal-Kunsill 70/221/KEE tal-20 ta' Marzu 1970 dwar l-approssimazzjoni tal-liġijiet tal-Istati Membri li għandhom x'jaqsmu mat-tankijiet ta' karburant likwidu u mezzi ta' protezzjoni tal-qiegħ fuq wara għal vetturi bil-mutur u l-karrijiet tagħhom (ĠU L 76, 6.4.1970, p. 23).

(8) Id-Direttiva tal-Kummissjoni 2006/20/KE tas-17 ta' Frar 2006 li temenda, għall-għanijiet tal-adattament tagħha għall-progress tekniku tagħha, id-Direttiva tal-Kunsill 70/221/KEE, dwar tankijiet tal-fjuwil u tagħmir kontra t-trikkib minn wara ta' vetturi bil-magna u t-trejlers tagħhom (ĠU L 48, 18.2.2006, p. 16).

(9) Id-Direttiva 2009/144/KE tal-Parlament Ewropew u tal-Kunsill tat-30 ta' Novembru 2009 dwar ċerti komponenti u karatteristiċi tat-tratturi bir-roti għall-agrikoltura jew għall-forestrija (ĠU L 27, 30.1.2010, p. 33).

(10) Id-Direttiva tal-Kummissjoni 2010/52/UE tal-11 ta' Awwissu 2010 li temenda, għall-għanijiet tal-adattament tal-provvedimenti tekniċi tagħhom id-Direttiva tal-Kunsill 76/763/KEE dwar sedili għall-passiġġieri għal tratturi bir-roti għall-agrikoltura jew għall-forestrija u d-Direttiva 2009/144/KE tal-Parlament Ewropew u tal-Kunsill dwar ċerti komponenti u karatteristiċi ta' tratturi bir-roti għall-agrikoltura jew għall-forestrija (ĠU L 213, 13.8.2010, p. 37).

(11) Id-Direttiva tal-Kunsill 78/764/KEE tal-25 ta' Lulju 1978 fuq l-approssimazzjoni tal-liġijiet tal-Istati Membri dwar is-sedil tas-sewwieq ta' tratturi għall-agrikoltura jew għall-forestrija (ĠU L 255, 18.9.1978, p. 1).

(12) Id-Direttiva tal-Kummissjoni 1999/57/KE tas-7 ta' Ġunju 1999 li tadatta għall-progress tekniku d-Direttiva tal-Kunsill 78/764/KEE dwar is-sedil tas-sewwieq fuq tratturi għall-agrikoltura jew għall-forestrija bir-roti (ĠU L 148, 15.6.1999, p. 35).